Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2236/95 om generelle regler for Fællesskabets finansielle støtte inden for transeuropæiske net (forelagt af Kommissionen i overensstemmelse med EF-traktatens artikel 250, stk. 2)

BEGRUNDELSE

1. I grønbogen om energiforsyningssikkerhed, som blev vedtaget af Kommissionen den 29. november 2000 [1], understreges nødvendigheden af en gradvis integration af energimarkederne, og det bemærkes, at elektricitetsnettene endnu ikke er tilstrækkeligt udbyggede, navnlig i Sydeuropa. For at fremme etableringen af ny infrastruktur foreslås der i grønbogen en infrastrukturplan, hvori der udpeges projekter af europæisk interesse, og som kan medvirke til at løse de politiske og økonomiske problemer, som disse projekter møder.

[1] KOM (2000) 769

2. Kommissionen vedtog derfor den 20. december 2001 en meddelelse om europæisk energiinfrastruktur og et forslag, der sigter mod at revidere retningslinjerne for transeuropæiske net på energiområdet. [2] Kommissionen foreslår, at de støttemidler, som står til rådighed i medfør af TEN-finansieringsforordningen, koncentreres og anvendes bedre. I forslaget identificeres desuden tolv prioriterede projekter, som er af afgørende betydning for færdiggørelsen af det transeuropæiske energinet.

[2] KOM (2001) 775

Med hensyn til anvendelsen af de finansielle støttemidler har Kommissionen i sin meddelelse om den europæiske energiinfrastruktur og i sin begrundelse for revision af retningslinjerne for TEN-energi navnlig foreslået :

- at koncentrere de finansielle ressourcer om de højt prioriterede projekter, som vejledende er anført i bilag I til forslaget om revision af retningslinjerne for udviklingen af et transeuropæisk energinet

- at hæve maksimumsstøttesatsen fra 10 til 20 % for de tolv prioriterede projekter

- fremover at koncentrere støtten i projekternes udviklingsfase

Dette vil muliggøre en effektiv støtte af de projekter, som ikke kan gennemføres uden betragtelig økonomisk støtte.

3. I energisektoren er koncentration af støtten til de prioriterede projekter begrundet med deres europæiske dimension og specifikke bidrag til gennemførelsen af det indre marked, som er et grundlæggende mål for TEN-politikken, og til en styrkelse af forsyningssikkerheden, hvilket er et centralt mål for energisektoren og udtrykkeligt anerkendes i TEN-retningslinjerne.

4. Det er desuden blevet foreslået at koncentrere støttemidlerne i TEN-energiprojekternes udviklingsfase. Begrundelsen er, at der siden 1995 er ydet omfattende støtte til projekternes undersøgelsesfase, men også at der for øjeblikket er talrige projekter, hvor undersøgelserne er afsluttet, men konstruktionen endnu ikke påbegyndt. Støtten vil blive tildelt prioriterede projekter, som har lav økonomisk rentabilitet, men stor socioøkonomisk gevinst. De nye foranstaltninger skal gennemføres inden for den budgetramme, som for indeværende står til rådighed for TEN-energi.

5. Den 2. oktober vedtog Kommissionen et forslag om ændring af Rådets forordning (EF) nr. 2236/95 om generelle regler for Fællesskabets finansielle støtte inden for transeuropæiske net, der lægger op til at hæve den maksimale støtte fra 10 til 20%. Forslaget vedrører dog udelukkende transportsektoren. [3]

[3] KOM (2001) 545

6. I overensstemmelse med henstillingerne fra Det Europæiske Råd i Stockholm, som understregede nødvendigheden af at færdiggøre de transeuropæiske net ved at koncentrere finansieringen på nogle få større projekter, og under hensyntagen til Det Europæiske Råds møde i Barcelona finder Kommissionen det nu nødvendigt at udvide forslaget til at omfatte energisektoren.

7. Formålet med dette reviderede forslag til Rådets forordning (EF) nr. 2236/95 om generelle regler for Fællesskabets finansielle støtte inden for transeuropæiske net er at dække de projekter, som er af afgørende betydninger for færdiggørelsen af det transeuropæiske energinet.

2001/0226 (COD)

Ændret forslag [4] til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2236/95 om generelle regler for Fællesskabets finansielle støtte inden for transeuropæiske net

(EØS-relevant tekst)

[4] I forhold til det forslag til ændring af forordning nr. 2236/95, som findes i dokument KOM (2001) 545, vedrører det ændrede forslag kun de elementer, der i teksten er angivet med fed skrift.

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 156, stk. 1,

under henvisning til forslag fra Kommissionen [5],

[5] EFT C

under henvisning til udtalelse fra Det Økonomiske og Sociale Udvalg [6],

[6] EFT C

under henvisning til udtalelse fra Regionsudvalget [7],

[7] EFT C

i henhold til fremgangsmåden i traktatens artikel 251 [8], og

[8] EFT C

ud fra følgende betragtninger:

(1) Stigningen i trafikken - særlig den tunge lastbiltrafik - i løbet af det sidste årti har medført øget færdselstæthed og forurening overalt i Fællesskabet. Vejnettets og jernebanenettets nuværende kapacitet er langt fra optimal, og de svageste punkter er de grænseoverskridende strækninger. De betydelige forsinkelser i gennemførelsen af det transeuropæiske transportnet har at gøre med grænseoverskridende jernbaneprojekter, der kræver anlæg af infrastruktur såsom tunneller eller broer af betydelig længde. På grund af disse forhold er sådanne projekters økonomiske rentabilitet ofte meget lav.

(2) På energinetområdet er de grænseoverskridende forbindelser vigtige for at sikre et velfungerende indre marked, forsyningssikkerheden og den optimale anvendelse af eksisterende energiinfrastruktur. Derfor bør der ydes en øget finansiel støtte til prioriterede energinetprojekter.

(3) Der bør gennemføres bestemmelser om øget støtte på op til 20% af de samlede investeringsomkostninger for transportprojekter vedrørende grænseoverskridende flaskehalse og projekter ved grænserne til kandidatlandene, der bidrager væsentligt til forbedring af det transeuropæiske net, jf. Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet [9].

[9] EFT L 228 af 9.9.1996, s. 1. Beslutningen er ændret ved beslutning nr. 1346/2001/EF (EFT L 185 af 6.7.2001, s. 1).

(4) Da dyre grænseoverskridende projekter i samarbejde med kandidatlandene kan vise sig vanskelige at gennemføre på grund af finansielle begrænsninger, bør øget støtte stilles til rådighed for de mest presserende forbedringer vedrørende transportinfrastruktur ved grænserne til kandidatlandene. Det skal vurderes, om projekterne har mulighed for at blive økonomisk bæredygtige. De midler, der afsættes til disse projekter, bør dække hele støtteperioden 2003-2006, uanset hvornår kandidatlandene tiltræder EU.

(5) Rådets forordning (EF) nr. 2236/95 [10] bør ændres i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. [11]

[10] EFT L 228 af 23.9.1995, s. 1. Forordningen er ændret ved Europa-Parlamentets og Rådets forordning (EF) nr. 1655/1999 (EFT L 197 af 29.7.1999, s. 1).

[11] EFT L 184 af 17.7.1999, s. 23.

(6) Den finansielle ramme for gennemførelse af forordning (EF) nr. 2236/95 bør udvides med henblik på at finansiere de mest presserende forbedringer vedrørende transportinfrastruktur ved grænserne til kandidatlandene.

(7) Forordning (EF) nr. 2236/95 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 2236/95 foretages følgende ændringer:

1) Artikel 5, stk. 3, affattes således:

"3. Uanset den valgte støtteform kan den samlede fællesskabsstøtte i henhold til denne forordning højst udgøre 10% af de samlede investeringsomkostninger. Den samlede fællesskabsstøtte kan dog undtagelsesvis udgøre op til 20% af de samlede investeringsomkostninger i følgende tilfælde:

a) projekter, der vedrører jernbaneflaskehalse ved grænserne, herunder grænserne til kandidatlandene, og/eller manglende forbindelse i områder, hvor naturlige barrierer udgør en hindring for varers og passagerers fri bevægelighed, og som bidrager væsentligt til en bedre balance mellem de forskellige transportformer og til forbedring af jernbanetransporten på det transeuropæiske transportnet, jf. Europa-Parlamentets og Rådets beslutning nr. 1692/96/EF [12]

[12] EFT L 228 af 9.9.1996, s. 1."

b) andre projekter, der vedrører flaskehalse ved grænserne til kandidat-landene, og hvor udbyttet er særlig højt i form af øget sikkerhed og nedsat færdselstæthed på det transeuropæiske transportnet, jf. Europa-Parlamentets og Rådets beslutning nr. 1692/96/EF [13]

[13] EFT L 184 af 17.7.1999, s. 23."

c) projekter, der vedrører systemer for satellitbaseret positionsbestemmelse og navigation, jf. artikel 17 i beslutning nr. 1692/96/EF.

d) prioriterede energinetprojekter"

2) Artikel 17 affattes således:

"Artikel 17 Udvalg

1. Kommissionen bistås af et udvalg, som består af repræsentanter for medlemsstaterne med en repræsentant for Kommissionen som formand.

2. Når der henvises til proceduren angivet i denne artikel, finder den i artikel 4 i afgørelse 1999/468/EF(*) omhandlede forvaltningsprocedure anvendelse i overensstemmelse med samme afgørelses artikel 7 og 8.

3. Det i artikel 4, stk. 3, i afgørelse 1999/468/EF omhandlede tidsrum er på to måneder.

3) Artikel 18, stk. 1, affattes således:

"Finansieringsrammen for gennemførelsen af denne forordning i perioden 2000-2006 fastsættes til 4 700 mio. EUR."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand